

 **GRADSKO VIJEĆE**

KLASA: 320-01/18-01/06

URBROJ:2186/18-02/1-18-2

Ludbreg, 27. prosinca 2018. godine

Na temelju članka 66. Zakona o poljoprivredi („Narodne novine“ broj 30/15) te članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 36/09, 125/08, 36/09, 150/11, 144/12, 19/13 – pročišćeni tekst, 137/15, 123/17) te članka 33. Statuta Grada Ludbrega („Službeni vjesnik Varaždinske županije“ broj 23/09, 17/13, 40/13 – pročišćeni tekst, 12/18, 55/18 – pročišćeni tekst), Gradsko vijeće Grada Ludbrega na 11. sjednici održanoj dana 27. prosinca 2018 godine d o n o s i,

**PROGRAM**

**POTPORA U POLJOPRIVREDI NA PODRUČJU**

**GRADA LUDBREGA ZA RAZDOBLJE**

 **2019. – 2020. GODINE**

1. **OPĆI UVJETI**

Članak 1.

 Ovim Programom utvrđuju se mjere potpora u poljoprivredi, opći uvjeti, kriteriji i postupak dodjele potpora male vrijednosti Grada Ludbrega za razdoblje 2019.- 2020. godine.

Potpore podrazumijevaju dodjelu bespovratnih novčanih sredstava iz Proračuna Grada Ludbrega za proračunsku godinu.

Članak 2.

 Potpore male vrijednosti dodjeljuju se sukladno pravilima EU o pružanju državne potpore poljoprivredi i ruralnom razvoju propisanim Uredbom Komisije (EZ) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru – u daljnjem tekstu: Uredba 1408/2013.

 Sukladno članku 1. Uredbe 1408/2013, ovaj se Program primjenjuje na potpore dodijeljene poduzetnicima koji se bave primarnom proizvodnjom poljoprivrednih proizvoda, uz iznimku:

1. potpora čiji je iznos određen na temelju cijene ili količine proizvoda stavljenih na tržište,
2. potpora djelatnostima vezanima uz izvoz, to jest potpora koje su izravno vezane uz izvezene količine, potpora za osnivanje i upravljanje distribucijskom mrežom ili za neke druge tekuće troškove vezane uz izvoznu djelatnost,
3. potpora uvjetovanih korištenjem domaćih umjesto uvoznih proizvoda.

 Sukladno članku 2. Uredbe 1408/2013, „poljoprivredni proizvodi“ znači proizvodi iz Priloga I. Ugovora o funkcioniranju Europske unije, uz iznimku proizvoda ribarstva i akvakulture obuhvaćenih Uredbom Vijeća (EZ) br. 104/2000.

Članak 3.

 Sukladno članku 2., točka 2. Uredbe 1408/2013 pod pojmom „jedan poduzetnik“ obuhvaćena su sva poduzeća koja su u najmanje jednom od sljedećih međusobnih odnosa:

1. jedno poduzeće ima većinu glasačkih prava dioničara ili članova u drugom poduzeću;
2. jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća;
3. jedno poduzeće ima pravo ostvarivati vladajući utjecaj na drugo poduzeće prema ugovoru sklopljenom s tim poduzećem ili prema odredbi statuta ili društvenog ugovora tog poduzeća;
4. jedno poduzeće, koje je dioničar ili član u drugom poduzeću, kontrolira samo, u skladu s dogovorom s drugim dioničarima ili članovima tog poduzeća, većinu glasačkih prava dioničara ili glasačkih prava članova u tom poduzeću.

 Poduzeća koja su u bilo kojem od odnosa navedenih u prvom podstavku točkama (a) do (d) preko jednog ili više drugih poduzeća isto se tako smatraju jednim poduzetnikom.

1. **KORISNICI PROGRAMA**

Članak 4.

 Korisnici ovog Programa mogu biti poljoprivredna gospodarstva upisana u Upisnik poljoprivrednih gospodarstava, sa sjedištem i poljoprivrednom proizvodnjom (poljoprivredno zemljište, nasadi, stoka, gospodarski objekti i sl.) na području Grada Ludbrega, a koja zadovoljavaju kriterije propisane za pojedine aktivnosti.

 Poljoprivredno gospodarstvo obuhvaća slijedeće subjekte u poljoprivrednoj proizvodnji: obiteljska poljoprivredna gospodarstva, obrte, trgovačka društva i zadruge registrirane za obavljanje poljoprivredne djelatnosti.

 Pravo na potpore poljoprivredna gospodarstva ostvaruju na vlastiti zahtjev, odnosno temeljem Ugovora koje Grad Ludbreg zaključi sa određenim sudionicima u provođenju Programa, a isto traje do iskorištenja sredstava osiguranih u Proračunu Grada Ludbrega za razdoblje 2019.-2020. godine.

1. **MJERE U POLJOPRIVREDI, AKTIVNOSTI TE PLANIRANA SREDSTVA**

Članak 5.

Grad Ludbregće u razdoblju od 2019.-2020. godine financirati slijedeće mjere u poljoprivredi:

Mjera 1: Potpore za nabavu loznih cijepova

Mjera 2*:* Potpore za nabavu novih vrsta voćnih sadnica te dugogodišnjih nasada

Mjera 3: Potpore za umjetno osjemenjivanje stoke (krava, junica, krmača)

Mjera 4: Potpore za nabavu i postavljanje sistema za navodnjavanje

Mjera 5: Potpore za nabavu i postavljanje staklenika i plastenika

Mjera 6: Potpore za nabavu sadnica povrća, cvijeća i sjemenja u plastenicima i staklenicima

Mjera 7: Potpore za ekološku proizvodnju poljoprivrednih proizvoda

Mjera 8: Potpore za edukaciju poljoprivrednika

Mjera 9: Potpore za okrupnjavanje zemljišta

Mjera 10: Potpora za financiranje uzimanja uzoraka krvi konja

Mjera 11: Potpora za poticanje malih proizvođača svinja – poticaj za uzgoj i držanje svinja

Mjera 12: Potpora za nabavu i postavljanje sustava za zaštitu višegodišnjih nasada od tuče

Mjera 13: Potpora za nabavu novih košnica, pčelarske opreme i pčelinjih zajednica

Mjera 14: Potpora za poticanje rasta i razvoja poljoprivrednih zadruga

**MJERA 1. Potpore za nabavu loznih sadnica**

Članak 6.

Potpore za nabavu loznih cijepova će se odobriti u iznosu od 3,00 kn po sadnici za bijele i crne sorte grožđa, za minimalno 100 kom sadnica, a maksimalno 1.000 kom.

Potpore će se odobriti korisniku za sadnju visokokvalitetnih loznih cijepova preporučenih sorti za Podregiju Zagorje-Međimurje.

Uvjeti za dodjelu potpore su:

* korisnici mogu biti poljoprivredna gospodarstva (OPG, obrti, trgovačka društva, zadruge registrirane za obavljanje poljoprivredne djelatnosti) upisana u Upisnik poljoprivrednih gospodarstava,
* sjedište poljoprivrednog gospodarstva te poljoprivredna površina za koju se traži potpora treba biti na području Grada Ludbrega,
* ulaganje treba biti izvršeno u tekućoj godini, a prije podnošenja zahtjeva za isplatu,
* potpora će se isplaćivati po ispostavljenom originalnom računu za kupnju sadnica, a nakon izvršene kontrole od strane nadležnog tijela Grada Ludbrega,
* potpore se odobravaju u najvišem iznosu od 5.000,00 kn po poljoprivrednom gospodarstvu u jednoj kalendarskoj godini,
* podnositelj zahtjeva nema pravo na potporu ukoliko je istu primio iz drugih izvora.

**MJERA 2. Potpore za nabavu novih vrsta voćnih sadnica te dugogodišnjih nasada**

Članak 7.

Grad Ludbreg će dodjeljivati potpore za nabavu novih vrsta voćnih sadnica te dugogodišnjih nasada:

|  |  |  |  |  |
| --- | --- | --- | --- | --- |
| Redni broj | Vrsta dugogodišnjih nasada i/ili voćnih sadnica | Minimalna količina  | Maksimalna količina | Cijena po sadnici |
| 1. | Borovnice | 30 | 1000 | 5,00 kn |
| 2. | Brusnica | 30 | 1000 | 5,00 kn |
| 3. | Aronija | 30 | 1000 | 5,00 kn |
| 4. | Orah, lješnjak | 30 | 1000 | 5,00 kn |
| 5. | Jabuke, kruške, šljive, višnje, marelice, breskve, nektarine, trešnje i sl. | 30 | 1000 | 5,00 kn |
| 6. | Maline, kupine, ribizl, šipak | 30 | 1000 | 3,00 kn |
| 7. | Aromatično bilje (lavanda i sl.) | 30 | 1500 | 1,00 kn |
| 8. | Sadnice jagoda | 30 | 2000 | 0,50 kn |

Uvjeti za dodjelu potpore su:

* korisnici mogu biti poljoprivredna gospodarstva (OPG, obrti, trgovačka društva, zadruge registrirane za obavljanje poljoprivredne djelatnosti) upisana u Upisnik poljoprivrednih gospodarstava,
* sjedište poljoprivrednog gospodarstva te poljoprivredna površina za koju se traži potpora treba biti na području Grada Ludbrega,
* ulaganje treba biti izvršeno u tekućoj godini, a prije podnošenja zahtjeva za isplatu,
* potpora će se isplaćivati po ispostavljenom originalnom računu kupnje sadnica, a nakon izvršene kontrole od strane nadležnog tijela Grada Ludbrega,
* potpore se odobravaju u najvišem iznosu od 5.000,00 kn po poljoprivrednom gospodarstvu u jednoj kalendarskoj godini.

**MJERA 3. Potpore za umjetno osjemenjivanje stoke (krava, junica, krmača)**

Članak 8.

Potpore će se odobriti korisniku za subvenciju umjetnog osjemenjivanja stoke u iznosu od 50%, ali ne više od 80,00 kn po prvoj oplodnji.

Iznos potpore po korisniku je 50%, a najviše 80,00 kn po oplodnji, a maksimalni iznos potpore po poljoprivrednom gospodarstvu iznosi 10.000,00 kn tijekom jedne kalendarske godine.

Uvjeti za dodjelu potpore su:

* korisnici mogu biti poljoprivredna gospodarstva (OPG, obrti, trgovačka društva, zadruge registrirane za obavljanje poljoprivredne djelatnosti) upisana u Upisnik poljoprivrednih gospodarstava,
* sjedište poljoprivrednog gospodarstva te stoka za koju se traži potpora treba biti na području Grada Ludbrega, osjemenjivanje treba biti izvršeno u tekućoj godini, a prije podnošenja zahtjeva za isplatu,
* potpora će se isplaćivati po ispostavljenom originalnom računu od strane veterinarske stanice koja ima sklopljen ugovor sa Gradom Ludbregom, u pravilu jednom mjesečno, sa priloženom specifikacijom obavljenih usluga po pojedinom korisniku te sa pripadajućim brojevima usluga i datumima osjemenjivanja.

**MJERA 4. Potpore za nabavu i postavljanje sistema za navodnjavanje**

Članak 9.

Potpore će se odobriti korisniku za kupnju i samogradnju sistema za navodnjavanje na otvorenim i zatvorenim prostorima (voćnjaci, povrtnjaci, plastenici). Minimalna poljoprivredna površina na kojoj se nalazi sistem za navodnjavanje na otvorenom prostoru je 0,25 ha, a u zatvorenom prostoru 150 m².

Maksimalan iznos potpore po korisniku je 30% vrijednosti nabavne cijene sistema za navodnjavanje bez PDV-a, a najviše 10.000,00 kn po poljoprivrednom gospodarstvu tijekom jedne kalendarske godine.

Uvjeti za dodjelu potpore su:

* korisnici mogu biti poljoprivredna gospodarstva (OPG, obrti, trgovačka društva, zadruge registrirane za obavljanje poljoprivredne djelatnosti) upisana u Upisnik poljoprivrednih gospodarstava,
* sjedište poljoprivrednog gospodarstva te poljoprivredna površina ili poljoprivredna proizvodnja za koju se traži potpora treba biti na području Grada Ludbrega,
* ulaganje treba biti izvršeno u tekućoj godini, a prije podnošenja zahtjeva za isplatu,
* potpora će se isplaćivati po ispostavljenom originalnom računu te oprema treba biti postavljena na zemljištu na kojem će se obavljati proizvodnja, a sistem u funkciji

**MJERA 5. Potpore za nabavu i postavljanje staklenika i plastenika**

Članak 10.

Potpore će se odobriti korisniku za nabavu i postavljanje plastenika i staklenika ili dijelova staklenika i plastenika minimalne površine 150 m².

Maksimalan iznos potpore po korisniku je 20% nabavne cijene bez PDV-a, a najviše 10.000,00 kn po poljoprivrednom gospodarstvu tijekom jedne kalendarske godine.

Uvjeti za dodjelu potpore su:

* korisnici mogu biti poljoprivredna gospodarstva (OPG, obrti, trgovačka društva, zadruge registrirane za obavljanje poljoprivredne djelatnosti) upisana u Upisnik poljoprivrednih gospodarstava,
* sjedište poljoprivrednog gospodarstva te poljoprivredna površina ili poljoprivredna proizvodnja za koju se traži potpora treba biti na području Grada Ludbrega,
* ulaganje treba biti izvršeno u tekućoj godini, a prije podnošenja zahtjeva za isplatu,
* potpora će se isplaćivati po ispostavljenom originalnom računu te oprema treba biti postavljena na zemljištu na kojem će se obavljati proizvodnja.

 **MJERA 6. Potpore za nabavu sadnica povrća, jagoda, cvijeća i sjemenja u plastenicima i staklenicima**

Članak 11.

Potpore će se odobriti korisniku za nabavu sadnica posađenih u plasteniku ili stakleniku minimalne površine od 150 m². Maksimalni iznos subvencije iznosi 5,00 kn/m² proizvodnog prostora ali ne više od 100% iznosa računa za nabavu sadnica povrća, jagoda, cvijeća i sjemenja. a najviše 10.000,00 kn po poljoprivrednom gospodarstvu tijekom jedne kalendarske godine.

Uvjeti za dodjelu potpore:

* korisnici mogu biti poljoprivredna gospodarstva (OPG, obrti, trgovačka društva, zadruge registrirane za obavljanje poljoprivredne djelatnosti) upisana u Upisnik poljoprivrednih gospodarstava,
* sjedište poljoprivrednog gospodarstva te poljoprivredna površina ili poljoprivredna proizvodnja za koju se traži potpora treba biti na području Grada Ludbrega,
* ulaganje treba biti izvršeno u tekućoj godini, a prije podnošenja zahtjeva za isplatu,
* potpora će se isplaćivati po ispostavljenom originalnom računu, a nakon izvršene kontrole od strane nadležnog tijela Grada Ludbrega.

**MJERA 7. Potpore za ekološku proizvodnju poljoprivrednih proizvoda**

Članak 12.

Potpore će se odobriti korisniku koji je upisan u Upisnik proizvođača u ekološkoj proizvodnji poljoprivrednih i prehrambenih proizvoda.

Grad Ludbreg će isplatiti potpore do 100% prihvatljivih troškova stručnog nadzora na temelju plaćenog računu po jednom poljoprivrednom gospodarstvu, a najviše do 10.000,00 kn tijekom jedne kalendarske godine.

Grad Ludbreg će isplatiti potporu poljoprivrednom gospodarstvu koje pokreće postupak za upis u Upisnik ekoloških proizvođača te prelazi na ekološku proizvodnju u vrijednosti 100% troškova stručnog nadzora te troškova izdavanja certifikata, a najviše do 5.000,00 kn tijekom jedne kalendarske godine.

Uvjeti za dodjelu potpore su:

* korisnici mogu biti poljoprivredna gospodarstva (OPG, obrti, trgovačka društva, zadruge registrirane za obavljanje poljoprivredne djelatnosti) upisana u Upisnik poljoprivrednih gospodarstava,
* sjedište poljoprivrednog gospodarstva te poljoprivredna površina ili poljoprivredna proizvodnja za koju se traži subvencija treba biti na području Grada Ludbrega,
* ulaganje treba biti izvršeno u tekućoj godini, a prije podnošenja zahtjeva za isplatu,
* subvencija će se isplaćivati po dostavljenoj preslici potvrdnice izdane od strane ovlaštene pravne osobe.

**MJERA 8. Potpore za edukaciju poljoprivrednika**

Članak 13.

Potpora će se odobriti korisniku za subvencioniranje obrazovanja i usavršavanje korisnika gradskih potpora temeljem kratkih verificiranih obrazovnih programa. Prednost će imati programi na području korištenja sredstava iz različitih nacionalnih programa i programa Europske unije potrebnih za bavljenje određenom proizvodnjom ili uslugom na poljoprivrednom gospodarstvu.

Grad Ludbreg subvencionira maksimalno 50% cijene izvođenja programa obrazovanja bez PDV-a, ali ne više od 1.000,00 kn po polazniku tijekom jedne kalendarske godine.

Uvjeti za dodjelu potpore su:

* korisnici mogu biti poljoprivredna gospodarstva (OPG, obrti, trgovačka društva, zadruge registrirane za obavljanje poljoprivredne djelatnosti) upisana u Upisnik poljoprivrednih gospodarstava sa prebivalištem na području Grada Ludbrega,
* potpore će se isplaćivati po dostavljenom izvješću o završetku programa obrazovanja te preslike uvjerenja/certifikata o završenom programu,
* zahtjev za potporu podnosi pojedinačno svaki polaznik uz dokaz o uplati troškova programa edukacije.

**MJERA 9. Potpore za okrupnjavanje zemljišta**

Članak 14.

Potpore će se odobriti korisniku za okrupnjavanje poljoprivrednog zemljišta u iznosu od 1.000,00 kn/ha uz uvjet da minimalna površina iznosi 0,50 ha. Potpora će se isplaćivati najviše do 5.000,00 kn po jednom poljoprivrednom gospodarstvu tijekom jedne kalendarske godine.

Uvjeti za dodjelu potpore su:

* korisnici mogu biti poljoprivredna gospodarstva (OPG, obrti, trgovačka društva, zadruge registrirane za obavljanje poljoprivredne djelatnosti) upisana u Upisnik poljoprivrednih gospodarstava,
* sjedište poljoprivrednog gospodarstva te poljoprivredna površina za koju se traži potpora treba biti na području Grada Ludbrega,
* ulaganje treba biti izvršeno u tekućoj godini, a prije podnošenja zahtjeva za isplatu,
* potpora će se isplaćivati po dostavljenom kupoprodajnom ugovoru te dokazu o uplati poreza na promet nekretnina.

**MJERA 10. Potpora za financiranje uzimanja uzoraka krvi konja**

Članak 15.

 S ciljem poticanja promicanja, razvoja i unapređenja konjogojstva na području Grada Ludbrega financira se uzimanje, priprema i slanje uzoraka krvi konja za laboratorijske pretrage (leptospiroza i IAK – infekciozna anemija kopitara). Grad Ludbreg subvencionira uzimanje uzoraka krvi u iznosu od 100,00 kn po uzorku. Potpora će se isplatiti poljoprivrednom gospodarstvu koje uzgaja najmanje 3 konja.

Uvjeti za dodjelu potpore su:

* korisnici mogu biti poljoprivredna gospodarstva (OPG, obrti, trgovačka društva, zadruge registrirane za obavljanje poljoprivredne djelatnosti) upisana u Upisnik poljoprivrednih gospodarstava,
* sjedište poljoprivrednog gospodarstva te konji za koje se traži potpora trebaju biti na području Grada Ludbrega,
* uzimanje uzoraka krvi treba biti izvršeno prije podnošenja zahtjeva za isplatu,
* potpore se odobravaju u najvišem iznosu od 5.000,00 kn po poljoprivrednom gospodarstvu u jednoj kalendarskoj godini,
* potpora će se isplaćivati po ispostavljenom originalnom računu od strane veterinarske stanice koja ima sklopljen ugovor sa Gradom Ludbregom sa priloženom specifikacijom obavljenih usluga po pojedinom korisniku te sa datumom uzimanja uzorka krvi.

**MJERA 11. Potpora za poticanje malih proizvođača svinja – poticaj za**

**uzgoj i držanje svinja**

Članak 16.

 Cilj je kratkoročnim mjerama i dugoročnim projektima pružiti šansu opstanku i razvoju svinjogojstva na području Grada Ludbrega. Potporom se želi potaknuti opstanak i razvoj malih proizvođača svinja.

1. Poticat će se uzgoj, držanje te kupnja krmača za uzgoj na području Grada Ludbrega.

Potpora će se odobriti korisniku za uzgoj i držanje krmača na domaćinstvu od minimalno 2 do maksimalno 5 krmača u tekućoj godini u iznosu od 500,00 kn po krmači.

1. Poticat će se uzgoj, držanje te kupnja svinja za uzgoj na području Grada Ludbrega.

Potpora će se odobriti korisniku za uzgoj i držanje tovljenika za potrebe vlastitog domaćinstva minimalne težine od 80 kg nadalje. Potpora će se isplaćivati korisniku koji drži minimalno 3 komada svinja, a maksimalno 5 komada u iznosu od 300,00 kn po svinji.

 Najviši iznos potpore po jednom korisniku tijekom jedne kalendarske godine iznosi 5.000,00 kn.

 Uvjeti za dodjelu potpore su:

* korisnici mogu biti poljoprivredna gospodarstva (OPG, obrti, trgovačka društva, zadruge registrirane za obavljanje poljoprivredne djelatnosti) upisana u Upisnik poljoprivrednih gospodarstava,
* Sjedište poljoprivrednog gospodarstva te stoka treba biti na području Grada Ludbrega
* Dokaz o upisu u Registar svinja kojeg vodi poljoprivredno gospodarstvo (preslika Identifikacijske kartice gospodarstva s JIBG-om)
* Izjava pod materijalnom i kaznenom odgovornošću o broju stoke na poljoprivrednom gospodarstvu
* Uz zahtjev za isplatu korisnici obavezno trebaju dostaviti zapisnik ovlaštenog veterinara iz Veterinarske stanice Ludbreg – Nova d.o.o. te svinja za koju se ostvaruje potpora treba biti označena
* Za svinje za koje je dobivena potpora, prilikom klanja potrebno je ušnu markicu dostaviti u Veterinarsku stanicu Ludbreg . Nova d.o.o. te obaviti pregled mesa svinja kod klanja za vlastite potrebe na trihineloskopsku pretragu, a prilikom prodaje svinje potrebno je izvaditi broj pasoša kod Veterinarske stanice Ludbreg-Nova d.o.o.

 **Mjera 12: Potpora za nabavu i postavljanje sustava za zaštitu višegodišnjih nasada od tuče**

Članak 17.

Potpora za nabavu i postavljanje sustava za zaštitu višegodišnjih nasada od tuče (mreže, nosači, stupovi i sidra) odobrit će se onom poljoprivrednom gospodarstvu koje u tekućoj godini nabavi i postavi sustav zaštite od tuče na površini od najmanje 0,2 ha višegodišnjeg nasada.

Potpora se odobrava poljoprivrednicima upisanim u Upisnik poljoprivrednih gospodarstava u visini do 50% dokumentiranih troškova bez PDV-a, a najviše u iznosu do 5.000,00 kn po poljoprivrednom gospodarstvu u jednoj kalendarskoj godini.

Uvjeti za dodjelu potpore su:

* korisnici mogu biti poljoprivredna gospodarstva (OPG, obrti, trgovačka društva, zadruge registrirane za obavljanje poljoprivredne djelatnosti) upisana u Upisnik poljoprivrednih gospodarstava,
* sjedište poljoprivrednog gospodarstva te poljoprivredna površina ili poljoprivredna proizvodnja za koju se traži potpora treba biti na području Grada Ludbrega
* ulaganje treba biti izvršeno u tekućoj godini, a prije podnošenja zahtjeva za isplatu,
* potpora će se isplaćivati po ispostavljenom originalnom računu te oprema treba biti postavljena na zemljištu na kojem će se obavljati proizvodnja.

**Mjera 13. Potpora za nabavu novih košnica, pčelarske opreme i pčelinjih zajednica**

Članak 18.

Potpora je namijenjena za sufinanciranje nabave novih košnica, pčelarske opreme i pčelinjih zajednica poljoprivrednim gospodarstvima s područja Grada Ludbrega koji se u tekućoj godini bave pčelarstvom te su upisani u Upisnik poljoprivrednih gospodarstava.

Pravo na korištenje mjere imaju pčelari upisani u Evidenciju pčelara i pčelinjaka u Republici Hrvatskoj koju vodi Hrvatski pčelarski savez.

Potpora za prihranu pčelinjih zajednica dodjeljuju se u iznosu od 8,00 kn po košnici, minimalna poticajna količina je 20 pčelinjih zajednica, a maksimalna 100. Intenzitet potpore za nabavu novih košnica i pčelarske opreme iznosi 50% vrijednosti dokumentiranih troškova.

Uvjeti za dodjelu potpore su:

* korisnici mogu biti poljoprivredna gospodarstva (OPG, obrti, trgovačka društva, zadruge registrirane za obavljanje poljoprivredne djelatnosti) upisana u Upisnik poljoprivrednih gospodarstava,
* sjedište poljoprivrednog gospodarstva te poljoprivredna površina ili poljoprivredna proizvodnja za koju se traži potpora treba biti na području Grada Ludbrega,
* ulaganje treba biti izvršeno u tekućoj godini, a prije podnošenja zahtjeva za isplatu,
* potpora će se isplaćivati po ispostavljenoj preslici ugovora i/ili računa (R1 ili R2) iz kojih je razvidan iznos utrošenih novčanih sredstava za nabavu novih košnica, pčelarske opreme i pčelinjih zajednica
* preslika dokaza o upisu u Evidenciju pčelara i pčelinjaka u Republici Hrvatskoj.

Najviši iznos potpore po jednom korisniku tijekom jedne kalendarske godine iznosi 1.000,00 kn.

**Mjera 14: Potpora za poticanje rasta i razvoja poljoprivrednih zadruga**

Članak 19.

Potpora će se odobriti korisniku za poticanje rasta i razvoja poljoprivrednih zadruga u svrhu povećanja plasmana poljoprivrednih proizvoda na zajedničkom poljoprivrednom tržištu.

Potpora će se odobriti korisniku za:

* troškove kupnje poljoprivredne mehanizacije, strojeva, opreme, mjernih i kontrolnih uređaja i instrumenata i slično
* troškove kupnje repromaterijala potrebnog za poljoprivrednu proizvodnju (certificiranog sjemena i sadnog materijala, mulch folija, certificiranih gnojiva, sredstava za zaštitu, sustava za navodnjavanje - spremnika za vodu, pumpi, filtera, raspršivača, traka za navodnjavanje, cijevi i ostalih elemenata sustava za navodnjavanje na otvorenim i zatvorenim prostorima

Uvjeti za dodjelu potpore su:

* korisnik može biti poljoprivredna zadruga koja ima sjedište na području Grada Ludbrega i registrirana je najviše 5 godina do trenutka podnošenja prijave,
* korisnik mora dostaviti kopiju pravila zadruge, kopiju rješenja o registraciji iz koje je vidljivo da zadruga djeluje na području Grada Ludbrega,
* kopija rješenja o upisu u Upisnik poljoprivrednih gospodarstava te Upisnik trgovaca voćem i povrćem
* dokaz o upisu zadruge u evidenciju zadruga kod Hrvatskog centra za zadružno poduzetništvo te popis zadrugara ne stariji od 30 dana i ovjeren pečatom zadruge i potpisan od strane odgovorne osobe
* ulaganje treba biti izvršeno u tekućoj godini, a prije podnošenja zahtjeva za isplatu
* potpora će se isplaćivati po ispostavljenom originalnom računu i kratkom opisu projekta, a nakon izvršene kontrole od strane nadležnog tijela Grada Ludbrega.

Najviši iznos potpore po jednom korisniku tijekom jedne kalendarske godine iznosi 30.000,00 kn.

1. **POTREBNA DOKUMENTACIJA I POSTUPAK DODJELE POTPORE**

Članak 19.

Korisnici potpora uz obrazac zahtjeva prilažu slijedeću dokumentaciju:

1. Presliku osobne iskaznice – za fizičke osobe,
2. Presliku rješenja o Upis u sudski registar – za pravne osobe,
3. Presliku rješenja o upisu u Upisnik poljoprivrednih gospodarstava,
4. Originalni račun nabavljene sadnice, sjemenja, materijal/opremu ili obavljenu uslugu ne stariji od 12 mjeseci od dana podnošenja zahtjeva,
5. Potvrdu da korisnik nema nepodmirenih obaveza prema Gradu Ludbregu,
6. Izjava da podnositelj zahtjeva nije za istu svrhu primio potporu iz drugih izvora,
7. Izjava o statusu poreznog obveznika
8. Druge dokumente propisane za određene vidove potpora.

Ukupan iznos svih potpora po jednom poljoprivrednom gospodarstvu iz ovog Programa ne smije iznositi više od 20.000,00 kn tijekom jedne kalendarske godine osim za Mjeru 14: Potpora za poticanje rasta i razvoja poljoprivrednih zadruga za koju ukupan iznos svih potpora ne smije iznositi više od 30.000,00 kn tijekom jedne kalendarske godine.

Članak 20.

Sukladno članku 3. Uredbe 1408/2013 ukupan iznos potpora male vrijednosti koji je dodijeljen jednom poduzetniku ne smije prijeći iznos od 15.000,00 EUR-a  tijekom razdoblja od tri fiskalne godine te se ta gornja granica primjenjuje bez obzira na oblik ili svrhu potpore.

Sukladno članku 6. Uredbe 1408/2013, podnositelj zahtjeva mora svom zahtjevu priložiti izjavu o iznosima dodijeljenih potpora male vrijednosti u sektoru poljoprivrede iz drugih izvora.

Grad Ludbreg dužan je korisniku potpore dostaviti obavijest da mu je dodijeljena potpora male vrijednosti sukladno Uredbi 1408/2013.

Korisnik potporu može ostvariti samo jednom. Ukoliko je za isto ulaganje ili mjeru ostvario pravo na potporu iz drugog proračuna (državnog ili županijskog) ne može za isto ulaganje ili mjeru ostvariti pravo na potporu po osnovu ovog Programa.

1. **IZVORI FINANCIRANJA**

Članak 21.

Za provođenje ovog Programa u razdoblju od 2019.-2020. godine, sredstva će biti osigurana u Proračunu Grada Ludbrega za svaku proračunsku godinu.

Gradske potpore će se isplaćivati korisnicima temeljem ovog Programa do utroška planiranih sredstava u Proračunu Grada Ludbrega za proračunsku godinu, Razdjel 005 – Odsjek za poduzetništvo, turizam i razvojne projekte, Glava 01- poduzetništvo, Program 1030- Program razvoja poljoprivrede, Aktivnost A100069- Poticanje programa i projekata u poljoprivredi u planiranom iznosu od 350.000,00 kuna.

1. **KONTROLA**

Članak 22.

Za provedbu ovog Programa zadužuje se Jedinstveni upravni odjel, Odsjek za poduzetništvo, turizam i razvojne projekte koji je ovlašten procijeniti vjerodostojnost podnijete dokumentacije i dokaza te u slučaju sumnje u vjerodostojnost ovlašten je odbaciti zahtjev.

1. **POVRAT SREDSTAVA**

Članak 23.

Ukoliko nakon izvršene kontrole na terenu te podnesene dokumentacije od strane korisnika, Jedinstveni upravni odjel, Odsjek za poduzetništvo, turizam i razvojne projekte utvrdi nepravilnosti dostavit će zaključak o povratu sredstava dobivene subvencije korisniku.

1. **STUPANJE NA SNAGU**

Članak 24.

Ovaj Program stupa na snagu prvog dana od dana objave u „Službenom vjesniku Varaždinske županije“.

Predsjednik Gradskog vijeća

 Antun Šimić